
Om forfatteren

Michaela von Kügelgen har skrevet fire bøker. Sommer på Villa Hilda er starten på en serie. Rettighetene er solgt til 8 land, i tillegg er filmrettighetene solgt. Hun har jobbet som journalist, men driver nå skrivekurs på nett. Hun bor i Helsinki, Finland.

Om oversetteren

Veronica Garten er utdannet fagoversetter fra høyskolen i Agder, og har oversatt romaner på heltid siden 2016. Hun er medlem i Norsk Oversetterforening.


Om boken

Langt ute i Stockholms skjærgård ligger øya Halsterö. Hit kommer journalisten Thomas og den tidligere kjendiskokken Louise for å jobbe på pensjonatet Villa Hilda. Thomas har mistet jobben som journalist, og strever med en dement mor. Louise opplevde et særdeles pinlig øyeblikk som TV-kokk, et klipp som så gikk viralt.

Begge trenger en ny start. Men å styre et sommerparadis er ikke så lett som man kunne tro, selv ikke på idylliske Halsterö.

En dag snubler Louise tilfeldigvis over en samling gamle kjærlighetsbrev. Hvem har skrevet dem, og hvilken historie skjuler Villa Hilda på sitt støvete loft?


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Til Markus


Kapittel 1

Båten krenger idet den støter mot bryggekanten. Duften av tang og salt slår mot Louise, over henne skriker fiskemåkene. Da hun går i land, tar vinden tak i den sitrongule kjolen som om øya prøver å trekke henne nærmere. Det tar en stund før bakken slutter å gynge. Hun kaster et siste blikk på båten og snur seg mot det vårlige landskapet på Halsterö. En øy i Stockholms skjærgård, som hun ikke hadde hørt om for bare et par dager siden.

Hadde det ikke vært for Maja, ville ikke Louise stått her. Det var datteren som tipset henne om at pensjonatet ute i skjærgården søkte etter en kokk for sommeren.

«Du vil vel ikke være telefonselger resten av livet?» spurte Maja og viftet med stillingsannonsen.

Nei, det var aldri tanken, men ingen har villet ansette Louise etter hendelsene hos tv-selskapet. Det er mye hun misliker ved den nåværende jobben sin, men aller verst er det når noen gjenkjenner stemmen hennes. Da lyver hun og sier nei, hun er ikke den Louise Manning. Likevel kan hun ikke nekte for at hun savner den hun en gang var.

I løpet av den fire timer lange båtturen fra Slussen har Louise lest seg opp på Halsterö og Villa Hilda, det vil si det lille hun kunne finne av informasjon på internett. Øya har rundt femti fastboende og det mangedobbelte om sommeren. Restauranten på Villa Hilda var i drift frem til slutten av syttitallet, da den ble avviklet, og siden har turistene måttet nøye seg med en liten gjestebrygge og en kiosk som også fungerer som bar og nærbutikk.

Louise stopper foran informasjonstavlen ved brygga. Selv om kartet henger bak en glassplate, er papiret buklet av fukt og fargene solbleket. Hun lener seg frem og fører pekefingeren langs veiene på øya, som er formet som is i kjeks. Den vestre delen er tykk og rund, mens den østre smalner av. På Google Maps så Louise at pensjonatet Villa Hilda ligger knappe fem hundre meter sør for båtbrygga. Ellers viste satellittbildet over Halsterö stort sett skog og en stor åkerlapp. Et raskt googlesøk tok henne til hjemmesiden for Åkerholm økologiske gård. De dyrker først og fremst raps, men også poteter og en del andre grønnsaker. Tanken på ferske råvarer fra gården vekker noe i henne som har ligget i dvale altfor lenge.

Louise skyver vekk ideene som strømmer på. Hun skal på jobbintervju. Hun har ikke signert noen ansettelseskontrakt, kommer kanskje ikke til å gjøre det heller. Men Birgit Andersson fra Halsterö bygdeforening hadde virket svært ivrig da de snakket sammen i telefonen. Noe som i og for seg ikke er så rart ettersom de visstnok planlegger å åpne dørene til den nye virksomheten allerede til midtsommerfeiringen, altså om mindre enn to uker. De må være desperate.

Sanden på kjerreveien knaser under skoene, og bokfinkene synger utrettelig mens Louise sorterer tankene. Hun hadde planlagt å ta en lang ferie i sommer. Være sammen med Maja og arbeide med romanen. Hun skulle så inderlig ønske at beskjeden fra forlaget hadde vært positiv. Ikke at det er særlig sannsynlig at hun blir bestselgende forfatter på første forsøk, men det ville vært en slags oppreisning. Et bevis på at hun kan være noe mer enn en skygge av seg selv. Hun har ingen rosenrøde drømmer. Det er nesten umulig å livnære seg av å skrive.

Tre hundre usammenhengende tanker senere åpner skogen seg, og Louise kommer inn på et tun som må tilhøre Villa Hilda. Løvetann og prestekrager vokser vilt i hagen, som er omgitt av syrinbusker i fullt flor. Luften er tung av en sødmefull duft som lover sommer.

Til venstre på tunet står en avlang bygning. Veggene er malt i en lys grønnfarge, og huset har bare én etasje. Til høyre for det kneiser et stort, gulmalt toetasjes hus. Det irrgrønne kobbertaket skråner, det ser ut som det er et loft under mønet. En bred trapp på husets fremside fører opp til en stor overbygd veranda, der et nytt messingskilt med teksten Villa Hilda gynger over døren.

Louise skvetter da en mann i arbeidstøy dukker opp bak gelenderet på trappen.

«Sorry, det var ikke meningen å skremme deg», sier han og skraper bort mer av den flassende malingen. Flakene flyr rundt ham som konfetti. Det lyse håret er samlet i en knute i nakken, og han plystrer på en melodi som virker kjent, men som Louise ikke greier å plassere.

«Du vet vel ikke tilfeldigvis hvor …» begynner hun.

I samme sekund går døren opp og en kvinne haster ut. Hun gestikulerer vilt med armene.

«Louise, velkommen! Bli med meg.»

Gitt at kvinnen umulig kan være høyere enn én seksti, har hun en uvanlig kraftig stemme. Hun er litt grå i håret, men skrittene er spenstige. Louise greier ikke å gjette hvor gammel hun er. Hun kan like gjerne være femti som sytti.

«Det er jeg som er Birgit», fortsetter kvinnen. Hun snur seg mot mannen og vifter teatralsk med hånden. «Og dette er Martin, øyas snekker og altmuligmann. Det er han du skal spørre hvis du trenger hjelp.»

Mannen letter på den imaginære hatten, og smiler. Øynene er knallblå, og til tross for at sommeren så vidt har begynt, er han solbrun. Louise gjetter at de er på omtrent samme alder, men at han kanskje er nærmere trettifem enn førti.

«Så det er du som er kokken», sier han og holder blikket hennes.

«Eh. Ja, jo.» Louise kikker på Birgit, som presenterte snekkeren som om han og Louise allerede var kolleger. «Eller vi får vel se.»

«Lykke til», sier Martin.

«Takk», sier hun og følger etter Birgit, som allerede er i gang med å fortelle om Villa Hilda.

«Jeg er altså leder i Halsterö bygdeforening og har ansvaret for Villa Hilda. Dette er mitt pensjonistprosjekt.»

«Har dere akkurat kjøpt eiendommen?»

Birgit rister på hodet og viser vei inn i hallen, der brede, hvitmalte gulvbord knirker under føttene. Det må være minst tre meter under taket, og over dem glitrer en krystallkrone som er like stor som Louise. Møblene er massive og sikkert så tunge at ingen har ommøblert på flere år. De går videre inn i en salong, der den ene veggen er dekket av bokhyller fra gulv til tak. Louise motstår fristelsen til å gå bort til bøkene. I en slik overfylt bokhylle hadde hun håpet at hennes egen roman en dag skulle få stå. At hun har skrevet en kokebok som har solgt mer enn femti tusen eksemplarer, teller ikke. Den boka tilhører et annet liv.

Også Birgit lar blikket dvele ved bokhyllen før hun begynner å fortelle.

«Det var en av øyas beboere som eide gården. Huset ble bygd på midten av 1800-tallet. Den forrige eieren, Arvid Cedergren, bodde ikke her de siste årene han levde, og det synes.» Birgit trekker pusten. Louise merker at hun nøler, men så fortsetter hun: «Da han gikk bort i fjor høst, viste det seg at bygdeforeningen hadde arvet hele herligheten. Vi hadde et lokalt par som driver næringsvirksomhet, på kroken, men de måtte trekke seg i siste liten på grunn av alvorlig sykdom. Da var vi kommet såpass langt med planleggingen og renoveringen at vi bestemte oss for å prøve å etablere virksomheten selv.»

«Sånn å forstå», greier Louise å presse inn før Birgit fortsetter igjen.

«Akkurat nå føles det som vi har tatt oss vann over hodet. Heldigvis hadde Arvid satt av en solid slump penger til renoveringen, så det meste skal la seg ordne, men vi er på etterskudd med planene. Vi skal egentlig åpne om en ukes tid, men nesten ingenting er ferdig ennå.»

«Jeg synes huset er sjarmerende, jeg», sier Louise.

«Ja, ikke sant? Men ganske slitent. Vi pleide å samles her da jeg var ung.» Birgit lukker øynene, og en skygge glir over ansiktet hennes, men så er den brått borte. «Vi er bare en liten forening, og prosjektet er nødt til å gå i pluss. Ellers går foreningen konkurs. Derfor har også svært mange vært involvert i galskapen.»

«Akkurat», sier Louise, bare for å si noe. Det egentlige omfanget av sommerjobben Maja fant til henne, begynner å synke inn. Selv som ansatt forventes det antagelig at hun skal ta del i driften, med et helhetlig ansvar for både budsjett og planlegging. Tanken er dels skremmende og dels forlokkende. Har hun det fortsatt i seg?

«Vil du ha en kopp kaffe?» Birgit avbryter henne i tankene.

Mens Louise venter på Birgit og kaffen, ser hun seg rundt i salongen. Også her inne må møblementet være fra slutten av 1800-tallet, men det er i plettfri stand. Hun stryker hånden over det myke silkestoffet, pulsen øker, og hun blir tørr i munnen. Stedet har sjel, en historie. En historie som snakker til henne. Kanskje finnes det fortsatt gamle menyer her, en signaturrett hun kan hente frem. Eller tenk om hun finner gamle brev, dagbøker eller fotografier? Hva som helst for å få en ny giv til å ta tak i manuset.

Det klirrer i porselen, og duften av mørkbrent kaffe sprer seg i salongen da Birgit kommer tilbake med et serveringsbrett mellom hendene. De setter seg i en klassisk attenhundretallssofa, som med sitt blåblomstrete stoff matcher de lyseblå stripene i rommets tapet. Med stø hånd skjenker Birgit kaffe i tynne hvite porselenskopper med dus rosa blomstermønster, slipper to sukkerbiter i sin egen kopp og skyver sukkerskålen bort til Louise, som rister på hodet.

«Vel, Louise, fortell litt om deg selv og hvorfor du vil jobbe her hos oss på Villa Hilda», sier Birgit og tar en solid slurk av kaffekoppen.

Louise tar frem mappen med favorittoppskriftene sine og trer inn i en rolle hun ikke har hatt på lenge. I går kveld fant hun frem forretningsplanen for kafeen på Söder. Den som aldri ble noe av. Da hun bladde gjennom den, ble hun overrasket over hvor proffe og gjennomtenkte planene var. Alt fra farger til meny og målgruppe. Det hun skal gjøre på Villa Hilda, må imidlertid være enklere. Dels fordi de befinner seg langt ute i skjærgården, noe som kan gjøre det vanskelig å få tak i råvarer, dels fordi hun er rusten.

«Som sagt heter jeg Louise, Louise Manning, og jeg er utdannet kokk.» Birgit ser på henne med oppriktig nysgjerrighet i blikket, og pulsen synker for hvert ord Louise får frem. «Jeg har lang erfaring fra restaurantkjøkken, og for vel ti år siden var jeg kokk i et tv-program, men …»

«Fysj, det var så fælt det du ble utsatt for», avbryter Birgit og legger hodet på skakke. «Jeg var en trofast seer av programmet ditt.»

Så Birgit husker det. Husker det som skjedde, og vet godt hvem hun er. Er det bra eller dårlig? Etter alt som hendte for sju år siden, er ikke Louise blitt invitert til et eneste tv-kjøkken. Ikke en eneste avis eller et eneste magasin har bedt om noen oppskrift til sommerutgaven. Og det verste er at hun selv ikke kunne håndtert situasjonen på noen annen måte. Det kunne derimot Marit ha gjort. Marit, som Louise ikke har villet snakke med siden.

«Jeg har ikke stått på et kommersielt kjøkken på flere år», sier Louise og trekker pusten dypt. «Men jeg vet at jeg kan.»

«Det er derfor du sitter her», fortsetter Birgit og fyller i koppene, selv om Louise bare har rukket å ta et par slurker av den uvanlig gode kaffen. «Dersom dette var din bedrift, hva ville du gjort?»

Louise viser henne den gamle forretningsplanen og oppskriftene som ville passe spesielt godt på Villa Hilda. Hovedtanken er å servere enkle, men gode smaker, lagd av kortreiste råvarer i sesong. Terter med bær, kanelsnurrer og selvsagt et eget surdeigsbrød. Suppe til lunsj hver dag, klassiske smørbrød med laks og veganske smørbrød med rødbetehummus. Louise snakker som om hun allerede har fått jobben. Vanligvis ville hun ikke turt å være så frempå, men Birgits utstråling sier henne at det er greit.

«Det høres aldeles strålende ut», sier Birgit og klapper i hendene. I samme sekund innser Louise at hun må få denne jobben. Dette er muligheten hun har ventet på. Om hun ikke greier å skrive en god nok roman, kan hun i det minste hevde seg på kjøkkenet.

«Hvor mange hjelpende hender trenger du?» fortsetter Birgit.

«Minst én person», sier Louise og vet nøyaktig hvem hun skal spørre. Majas bestevenninne Karin, som er nesten som en bonusdatter for henne. «Dere var visst også på utkikk etter bestyrer? Har dere rukket å ansette noen?»

«Ja, vi har funnet vår mann. Det var min venninne Marias nevø Rasmus som sørget for at vi i det hele tatt greide å finne noen på så kort varsel.»

«Skjønner.»

Louise kjenner at iveren daler. Vedkommende høres ut som en nødløsning. Kanskje hun også er det?

Da lener Birgit seg frem med et vennlig smil.

«Og nå tror jeg vi har funnet kokken vår også.»

«Så du mener at …»

Louise greier ikke å fullføre setningen. Trass i de nedslående tankene får hun sommerfugler i magen. Kroppen blir varm som en bakerovn, og blodet pulserer i tinningene.

«Jobben er din hvis du vil ha den», sier Birgit og reiser seg.

De tar hverandre i hånden, og Birgit lover at hun skal sende kontrakten per e-post.

Beina skjelver da Louise går ned trappen noen minutter senere.

«Hvordan gikk det?» spør snekkeren og lener seg på det nyslipte gelenderet så armmusklene spennes.

«Eh, jo. Bra, tror jeg.»

«Tror du?» sier han og hever øyenbrynene.

«Jo, eller … jeg skal jobbe her på kjøkkenet i sommer.»

«Se der, ja», sier han. «Da ses vi!»

«Ja. Jo, det gjør vi.»

Louise vinker og himler med øynene da hun har snudd ryggen til Martin. Hvorfor må hun alltid oppføre seg så keitet?

Så snart hun er utenfor hørevidde for Villa Hilda, tar hun frem mobilen og sier opp jobben som telefonselger. Så ringer hun Maja, som jubler så høyt at Louises trommehinne nesten sprekker.

